murojaatning dublikati — - Kasaba uyushmalarida jismoniy va yuridik shaxslarning murojaatlari bilan ishlash tartibi...

murojaatning dublikati — aynan bir jismoniy yoki yuridik shaxsning murojaati nusxasi;
takroriy murojaat — avvalgi murojaatlar bo‘yicha qabul qilingan qaror yuzasidan shikoyat qilingan yoki boshqacha tarzda norozilik bildirilgan, shuningdek, agar takroriy murojaat kelib tushgan paytda ko‘rib chiqishning mazkur Nizom va qonun hujjatlarida belgilangan muddati tugagan bo‘lsa, avvalgi murojaat o‘z vaqtida ko‘rib chiqilmaganligi haqida xabar qilingan, aynan bir jismoniy yoki yuridik shaxsdan kelib tushgan murojaat;
elektron murojaat — elektron raqamli imzo bilan tasdiqlangan va elektron hujjatning uni identifikatsiya qilish imkonini beradigan boshqa rekvizitlariga ega bo‘lgan elektron hujjat shaklidagi murojaat.
onlayn dastur – kasaba uyushmalari tashkilotlarida murojaatlar bilan elektron ishlash uchun mo‘ljallangan “murojaatqabulxona@kasaba.uz” manzilidagi maxsus internet vosita.
4. Yozma, og‘zaki, elektron shaklda berilgan, yoxud ishonch telefoni orqali berilgan murojaatlar bir hil ahamiyatga ega.
Kasaba uyushmalarining rasmiy veb-sayti orqali yoki rasmiy elektron pochta manziliga kelib tushgan murojaatlar elektron murojaatlar tarzida qayd etiladi va ushbu Nizomda belgilangan tartibda ko‘rib chiqiladi.
O‘zbekiston Respublikasi Yagona interaktiv davlat xizmatlari portali (Hukumat portali) orqali kelib tushgan murojaatlar elektron murojaatlar tarzida qayd etiladi va Vazirlar Mahkamasining 2012 yil 30 dekabrdagi 378-son qarori bilan tasdiqlangan O‘zbekiston Respublikasi Yagona interaktiv davlat xizmatlari portali to‘g‘risidagi Nizom talablari hisobga olingan holda ushbu Nizomda belgilangan tartibda ko‘rib chiqiladi.
5. Murojaatlar arizalar, takliflar va shikoyatlar tarzida bo‘lishi mumkin.
Jismoniy va yuridik shaxslar yakka tartibda yoki jamoa bo‘lib murojaat etishlari mumkin.
6. Jismoniy shaxsning murojaatida uning familiyasi (ismi, otasining ismi), yashash yoki ish joyi to‘g‘risidagi, yuridik shaxsning murojaatida yuridik shaxsning to‘liq nomi, uning joylashgan joyi (pochta manzili) to‘g‘risidagi ma’lumotlar ko‘rsatilgan va murojaatning mohiyati bayon etilgan bo‘lishi kerak.
Yozma murojaat murojaat qiluvchi jismoniy shaxsning imzosi yoki murojaat qiluvchi yuridik shaxs rahbarining yoxud vakolatli shaxsining imzosi bilan tasdiqlangan bo‘lishi lozim. Jismoniy shaxsning yozma murojaatini murojaat qiluvchining imzosi bilan tasdiqlash imkoni bo‘lmagan taqdirda, bu murojaat uni yozib bergan shaxsning imzosi bilan tasdiqlanib, uning familiyasi (ismi, otasining ismi) ham qo‘shimcha ravishda yozib qo‘yilishi kerak.
Elektron murojaat elektron raqamli imzo bilan tasdiqlangan va elektron hujjatning uni identifikatsiya qilish imkoniyatini beradigan boshqa rekvizitlariga ega bo‘lgan elektron hujjat shaklida bo‘lishi lozim. Elektron murojaat qonunda belgilangan talablarga muvofiq bo‘lishi kerak.
7. Jismoniy shaxs va yuridik shaxslarning vakillari orqali berilgan murojaatlarga ularning vakolatlarini tasdiqlovchi hujjatlar ilova qilinadi.
Jismoniy shaxslarni va yuridik shaxslarning vakillarini qabul qilish, agar ularning shunday xususiyatga ega bo‘lgan ilgarigi murojaati bo‘yicha qaror qabul qilingan bo‘lsa va bu haqda ularga ushbu Nizomda belgilangan tartibda xabar qilingan bo‘lsa, rad etilishi mumkin.
8. Murojaatlarni berish muddatlari, qoidaga ko‘ra, belgilanmaydi. Qonun hujjatlarida nazarda tutilgan asoslarga ko‘ra, tegishli vakolatli organlariga murojaatni berish muddati belgilanishi mumkin.
Bo‘ysunuv tartibida yuqori kasaba uyushmasi tashkiloti jismoniy yoki yuridik shaxsning huquqlari, erkinliklari hamda qonuniy manfaatlarini buzuvchi harakat (harakatsizlik) sodir etilganligi yoxud qaror qabul qilinganligi ma’lum bo‘lgan paytdan e’tiboran uzog‘i bilan bir yildan kechiktirmay berilgan arizasi yoki shikoyatini ko‘rib chiqadi.
Ariza yoki shikoyat berishning uzrli sabablarga ko‘ra o‘tkazib yuborilgan muddati arizani yoki shikoyatni ko‘rib chiquvchi kasaba uyushmasi tashkiloti tomonidan tiklanishi mumkin.
9. Murojaatni ko‘rib chiqishga mas’ul shaxs muallifning shaxsiga doir ma’lumotlar, shuningdek murojaatni o‘rganish bilan bog‘liq boshqa ma’lumotlarni sir saqlaydi.
II. Murojaatlarni ko‘rib chiqish tartibi
10. Kasaba uyushmalarida murojaatlarni qabul qilish, ro‘yxatga olish va ko‘rib chiqish uchun yuborish, shuningdek uning ko‘rib chiqilishini nazorat qilish kasaba uyushmalarining yuridik xizmati tomonidan, yuridik xizmat mavjud bo‘lmagan hollarda boshqa vakolatli shaxs (keyingi o‘rinlarda mas’ul xodim deb yuritiladi) tomonidan amalga oshiriladi.
11. Elektron, shuningdek, o‘rganish talab etiladigan og‘zaki va “Ishonch telefoni” orqali yo‘llangan murojaatlar chop etib chiqarilishi lozim.
12. Mazkur Nizomning 4-bandida belgilangan shakldagi barcha murojaatlar onlayn dasturda ro‘yxatga olinadi. Yozma va mazkur nizomning 11-bandiga muvofiq chop etilgan murojaatning birinchi sahifasi quyi o‘ng qismida ro‘yxatga olish shtampini qo‘yish yo‘li bilan raqamlanadi.
Onlayn dasturda murojaatlar ro‘yxatga olingan sana va tartib raqami avtomatik ravishda belgilanadi.
Takroriy yoki dublikat murojaatlar birinchi kelib tushgan murojaat uchun yuritilgan hujjatlar jildiga qo‘shiladi.
Murojaatlar bilan onlayn dastur orqali ishlash tartibi mazkur Nizomning 1-ilovasiga muvofiq belgilanadi.
13. Murojaat pochta orqali konvertda kelib tushganda, konvertda murojaat va uning ilovalari borligi tekshiriladi.
Konvertda murojaatning mavjud emasligi yoki uning yaroqsizlanganligi, shuningdek murojaatda ko‘rsatilgan ilovalarning yo‘qligi aniqlanganda, ikki nusxada dalolatnoma tuziladi, ulardan biri kasaba uyushmasi tashkilotida qoladi, ikkinchisi murojaat qiluvchiga konvertda ko‘rsatilgan manzil bo‘yicha jo‘natiladi.
Kelib tushgan murojaatlar konvertlari murojaat etuvchining manzilini, murojaatning jo‘natilgan va olingan vaqtini aniqlash uchun saqlab qolinishi mumkin.
14. Og‘zaki murojaatlar bilan kelgan jismoniy shaxslar va yuridik shaxslarning vakillari kasaba uyushmasi tashkilotining rahbari, mas’ul xodimi yoxud murojaatning predmetiga ko‘ra vakolatli xodim tomonidan qabul qilinadi.
Murojaat qiluvchining shaxsini tasdiqlaydigan hujjatlar tekshirilgandan keyin og‘zaki murojaat sifatida ushbu Nizomda belgilangan tartibda ro‘yxatga olinadi.
15. Jismoniy shaxslar va yuridik shaxslarning vakillari og‘zaki murojaat etishganda, ular tomonidan taqdim qilingan yozma murojaatlar hamda boshqa materiallar qabul qilinishi kerak.
O‘rganishni talab etadigan holatlar ifodalangan og‘zaki murojaatlar, shuningdek “Ishonch telefoni” orqali yo‘llangan murojaatlar onlayn dasturda ro‘yxatga olingandan so‘ng rahbarning ijrochini belgilash haqidagi yozma ko‘rsatmasi olinadi.
16. Ro‘yxatga olingan murojaatlar kelib tushgan paytdan boshlab bir ish kunidan kechikmay kasaba uyushmasi tashkiloti rahbariga, uning o‘rinbosariga rezolyutsiya (topshiriqnoma) qo‘yish uchun kiritiladi.
Alohida toifadagi (takroriy murojaatlar, majburiy mehnat va bola mehnatiga oid murojaatlar, O‘zbekiston Respublikasi Yagona interaktiv davlat xizmatlari portali yoki O‘zbekiston Respublikasi Bosh vazirining virtual qabulxonasi orqali kelib tushgan) murojaatlar tegishli tartibda nazoratga olinadi va shaxsan rahbarning ishtirokida ko‘rib chiqiladi.
17. Rezolyutsiya (topshiriqnoma) qo‘yilgan paytdan boshlab bir ish kuni mobaynida murojaatlar bilan ishlovchi mas’ul xodim murojaatni ijro etuvchi sifatida belgilangan tarkibiy bo‘linmaga (xodimga) imzo qo‘ydirgan holda topshiradi.
18. Kasaba uyushmasi tashkilotiga kelib tushgan murojaatlar ish yurituvga qabul qilinishi, bo‘ysunish tartibida quyi tashkilotga yuborilishi yoki tegishliligi bo‘yicha boshqa vakolatli organga yuborilishi mumkin.
Murojaat mazmunan kasaba uyushmalarining boshqa tarmoq yoki hudud tashkilotlariga taalluqli bo‘lsa besh kun ichida tegishliligiga ko‘ra yuboriladi.
19. Qo‘yilgan masalalarni hal etish kasaba uyushmalarining vakolati doirasiga kirmaydigan murojaatlar besh kun muddatdan kechiktirmay kasaba uyushmasi tashkiloti rahbari yoki uning o‘rinbosari tomonidan imzolangan xat bilan tegishli organlarga yuboriladi, bu haqda murojaat qiluvchiga yozma yoxud elektron shaklda xabar qilinadi.
Murojaatni ko‘rib chiqishi uchun asossiz ravishda boshqa tashkilotga o‘tkazish yoxud qarorlari yoki harakatlari (harakatsizligi) ustidan shikoyat qilinayotgan tashkilotga yoki mansabdor shaxsga yuborish taqiqlanadi.
Agar murojaatlarda ularni tegishli organlarga yuborish uchun zarur bo‘lgan ma’lumotlar mavjud bo‘lmasa, u holda ular besh kun muddatdan kechiktirmay asoslantirilgan tushuntirish bilan murojaat qiluvchilarga qaytariladi.
Kasaba uyushmasi vakolatlariga doir bo‘lmagan murojaatlar qonunda belgilangan tartibda vakolatli organlarga yuboriladi.
Ijtimoiy-mehnat masalalariga doir murojaatlarni o‘rganish jarayonida kasaba uyushmasi vakolatlariga kirmaydigan masalalar aniqlansa, to‘plangan hujjatlar vakolatli idoralarga murojaat muallifining yozma roziligi bilan yuboriladi.
20. Quyi organ tomonidan ko‘rib chiqilishi kerak bo‘lgan murojaatlar unga kelib tushgan kunidan boshlab besh kun muddatdan kechiktirmay kasaba uyushmasi tashkiloti rahbari yoki uning o‘rinbosari tomonidan imzolangan xat bilan birga yuborilishi, bu haqda murojaat qiluvchiga yozma yoxud elektron shaklda xabar berilishi kerak.
Murojaatni o‘rganish jarayonida muallifdan tushuntirish xati talab qilishga yo‘l qo‘yilmaydi.
21. Agar murojaatda bir nechta tarkibiy bo‘linmaga tegishli masalalar mavjud bo‘lsa, ularning barchasi murojaatni ko‘rib chiqish bo‘yicha ijro etuvchilar etib belgilanadi. Ijro etuvchilar orasida birinchi bo‘lib ko‘rsatilgan tarkibiy bo‘linma boshqa tarkibiy bo‘linmalar bilan birgalikda murojaat ko‘rib chiqilishini ta’minlaydi.
22. Murojaatni to‘liq, xolisona va o‘z vaqtida ko‘rib chiqish uchun qo‘shimcha ma’lumotlar va materiallarga zarurat yuzaga kelgan taqdirda murojaat qilgan jismoniy yoki yuridik shaxsdan, shuningdek ushbu kasaba uyushmasining vakolatlari doirasida - belgilangan tartibda boshqa tegishli organlardan qo‘shimcha axborot so‘rab olinishi mumkin.
23. Agar murojaatda joyning o‘zida o‘rganishni talab etuvchi holat bayon qilingan bo‘lsa, shuningdek boshqa zarur hollarda murojaatni ko‘rib chiquvchi kasaba uyushmasi tashkiloti murojaatni joyning o‘zida ko‘rib chiqishni ta’minlashi mumkin.
24. Murojaatni muallif yoki boshqa shaxsning ishtirokisiz ko‘rib chiqishning imkoni bo‘lmaganda, ular kasaba uyushmasi tashkilotining mansabdor shaxsi tomonidan chaqirilishi mumkin. Chaqirilgan murojaat qiluvchi kelmagan taqdirda murojaatni uning ishtirokisiz ko‘rib chiqish mumkin emasligi to‘g‘risida javob yuboriladi.
25. Murojaatlarni ko‘rib chiqish natijalari bo‘yicha murojaatni o‘rgangan xodim tomonidan tegishli ma’lumotnoma tuziladi va muallifga javob xati loyixasi tayyorlanadi. Ma’lumotnomada:
murojaat kelib tushgan sana;
murojaatning mazmuni;
murojaatda ko‘rsatilgan masalalar muqaddam yakka mehnat nizolari komissiyasi yoki sud tomonidan ko‘rib chiqilganligi;
qayd etilgan masalalarga huquqiy (qonun va lokal hujjatlar normalari bilan asoslangan) baho;
amalga oshirilishi lozim bo‘lgan harakatlar yuzasidan xulosa;
ma’lumotnoma tuzilgan sana ko‘rsatiladi.
26. Ko‘rib chiqish natijasiga ko‘ra kasaba uyushmasi tashkiloti tomonidan murojaat vajlari qanoatlantirilishi, tushuntirish berilishi, rad etilishi yoki ko‘rmay qoldirilishi mumkin.
Murojaatni ko‘rib chiqqan kasaba uyushmasi tashkiloti murojaat etuvchiga ko‘rib chiqish natijalari haqida yozma yoxud elektron shaklda darhol xabar qilishi shart. Ariza, shikoyat va taklif mazmuniga ega bo‘lmagan murojaatlar yuzasidan ko‘rsatilgan maslahat xizmati bundan mustasno.
Murojaatga javob xatida murojaatda ko‘rsatilgan har bir masala bo‘yicha vajlarni rad etuvchi yoki tasdiqlovchi aniq asoslar (zaruratga qarab qonun hujjatlari normalariga havolalar) bo‘lishi kerak.
Murojaatlarga javob xati, mumkin qadar, murojaat etilgan tilda bayon qilinadi va kasaba uyushmasi tashkiloti rahbari (o‘rinbosari) tomonidan imzolanadi.
Murojaatni o‘rganish davomidagi oraliq yozishmalar (so‘rovnoma, taqdimnoma, da’vo yoki buyruq tartibida ariza, dastlabki javob xati va h.k.) va berilgan javob xati ushbu Nizomning 12-bandiga muvofiq raqamlanadi.
27. Jismoniy yoki yuridik shaxslar jamoa bo‘lib murojaat qilgan taqdirda, ularning murojaatlari mazkur Nizom talablariga muvofiq ko‘rib chiqiladi. Bunda murojaatga javob murojaat qilganlarning ro‘yxatida birinchi ko‘rsatilgan shaxsga yoki ularning talabiga ko‘ra, boshqa shaxsga yuboriladi.
28. Murojaat, unda ko‘tarilgan barcha masalalar ko‘rib chiqilgan va murojaat qiluvchiga tegishli javob yuborilgan taqdirda ko‘rib chiqilgan hisoblanadi.
Oraliq javoblar berilgan va to‘liq ko‘rib chiqilmagan murojaatlar ijrodan yoki nazoratdan olinmaydi.
29. Agar murojaatni ko‘rib chiqish jarayonida murojaatning dublikati kelib tushsa, ushbu murojaat avval tushgan murojaat bilan birgalikda ko‘rib chiqiladi hamda natijasi bo‘yicha yagona javob beriladi.
Agar murojaatning dublikati murojaat ko‘rib chiqilgan va javob yuborilgandan keyin kelib tushsa, u holda murojaat qiluvchi bu haqda yozma ravishda xabardor qilinadi.
30. Nazoratga olingan murojaat ushbu murojaatni nazoratga olgan tashkilot yoki mansabdor shaxs tomonidan nazoratdan olinadi.
31. Yuqori kasaba uyushmasi tashkilotining nazoratida turgan murojaatlar bo‘yicha murojaatni ko‘rib chiqqan kasaba uyushmasi tashkiloti murojaat qiluvchiga yuborilgan javob xatining nusxasini ilova qilgan holda murojaatni ko‘rib chiqish natijalari to‘g‘risida yuqori kasaba uyushmasi tashkilotiga yozma shaklda xabar beradi.
32. Jismoniy va yuridik shaxslar o‘z murojaatlarini ular ko‘rib chiqilgunga qadar va ko‘rib chiqilayotgan vaqtda murojaat yuzasidan qaror qabul qilingunga qadar yozma yoxud elektron shaklda ariza berish yo‘li bilan qaytarib olish huquqiga ega. Bunday ariza tushgan taqdirda murojaatni ko‘rib chiqish to‘xtatiladi va uch kun mobaynida murojaatning asl nusxasi kasaba uyushmasi tashkilotining xati bilan murojaat qiluvchiga qaytariladi.
Murojaatni qaytarib olish to‘g‘risidagi ariza kasaba uyushmasi tashkiloti tomonidan vakolat doirasida qonun buzilishlarini aniqlash va bartaraf etish bo‘yicha chora-tadbirlar ko‘rilishini istisno etmaydi.
33. Murojaatni ko‘rib chiqish jarayonida to‘plangan hujjatlar tegishli “Hujjatlar jildi” (2-ilova)da quyidagi ketma-ketlikda, raqamlangan holda jamlanadi:
To‘plangan hujjatlar ro‘yxati (nomi va beti);
Ariza (bildirgi) va ilova hujjatlar;
Murojaat yuzasidan yozishmalar va to‘plangan hujjatlar (xronologik ketma-ketlikda);
O‘rganish ma’lumotnomasi;
Ko‘rilgan choralar (taqdimnoma va sudga ariza);
Javob xati.
Ko‘rib chiqilgan murojaatlar va ular bilan bog‘liq materiallar kasaba uyushmasining mas’ul xodimida saqlanadi.
|